পুলওয়ামায় ভারতীয় জওয়ানদের হত্য়ার প্রতিবাদে ফুঁসছে গোটা দেশই। রাগে অগ্নিশর্মা দেশবাসী। হামলায় যে পাক জঙ্গি গোষ্ঠী জড়িত, তা আগেই জানা গিয়েছে। তবে পাকিস্তান সরকার যথারীতি জঙ্গি হামলার দায় অস্বীকার করেছে। এর মধ্যেই পাক প্রধানমন্ত্রী ইমরান খান-কে বেইজ্জত হতে হল ভারতে। মুম্বইয়ে ঐতিহ্যবাহী ক্রিকেট ক্লাব অফ ইন্ডিয়ায় ইমরান খানের ছবি ঢেকে দেওয়া হলো।

এই বিষয়ে অন্যান্য খবর

ইমরানকে ‘সুইপ’ মারলেন কাইফ, বিস্ফোরক টুইট ভাইরাল


বিশ্বের ক্রিকেট মানচিত্রে ‘ক্রিকেট ক্লাব ইন্ডিয়া’-র ঐতিহ্য সর্বজনবিদিত। বিসিসিআই-অনুমোদিত এই ক্রিকেট সংস্থার নিজস্ব মাঠ ব্রেবোর্ন স্টেডিয়াম। ‘সিসিআই’-এর প্রাঙ্গণে খেলার মাঠ ছাড়াও নিজস্ব রেস্তোরাঁ রয়েছে। আভিজাত্যে মোড়া এই ক্রিকেট স্থলই সাক্ষী থেকেছে একের পরে এক ঐতিহাসিক ম্যাচের। নিজস্ব প্রাঙ্গণ কিংবদন্তি ক্রিকেটারদের ছবি দিয়ে সাজানো হয়েছে সংস্থার তরফে।
তেমনই ১৯৯২ সালে পাকিস্তানকে বিশ্বকাপ এনে দেওয়া অধিনায়ক ইমরান খানের ছবিও স্থান পেয়েছিল ক্রিকেট প্রাঙ্গণে। সেই ছবিই এবার ঢেকে দেওয়া হল নৃশংস হত্যাকাণ্ডের পরে। ‘সিসিআই’-এর প্রেসিডেন্ট প্রেমল উদানি জানিয়েছেন, ‘‘সিসিআই এক ঐতিহ্যবাহী ক্রিকেট ক্লাব। এখানে বিভিন্ন দেশের অতীত, বর্তমানের বহু ক্রিকেট নক্ষত্রের ছবি লাগানো রয়েছে। তবে আমরা নিজেদের মতো করে অসন্তোষ ব্যক্ত করার জন্য ইমরান খানের ছবি ঢেকে দিয়েছি। এটা প্রতীকী প্রতিবাদ। আপাতত ঢেকে দেওয়া হয়েছে, তবে তা পরে খুলেও দেওয়া হতে পারে।’’
অতীতে এই ব্রেবোর্ন স্টেডিয়ামেই জোড়া টেস্ট-সহ একটি ওয়ান ডে ম্যাচ খেলেছিলেন ইমরান খান। ১৯৮৯ সালে নেহরু কাপের ম্যাচে অস্ট্রেলিয়ার বিরুদ্ধে দেশকে জিতিয়ে নায়কও হয়েছিলেন ইমরান। সেই মাঠেই এবার তাঁকে ধিকৃত হতে হলো।